Uniunea Europeană și Republica Moldova au decis marți să prelungească, până la 31 decembrie 2025, valabilitatea Acordului privind transportul rutier de mărfuri.
Document ajută Republica Moldova să acceseze piețele mondiale prin facilitarea tranzitului în țările UE și, de asemenea, să-și dezvolte în continuare legăturile cu piața UE.
Decizia a fost luată în cadrul reuniunii Comitetului mixt instituit în temeiul Acordului respectiv, care a fost semnat pentru prima dată la 29 iunie 2022 și a sporit în ultimi doi ani substanțial exporturile rutiere din R. Moldova către UE, în beneficiul ambelor economii.
Documentul a fost semnat după ce R. Moldova a pierdut, din cauza războiului de agresiune al Rusiei împotriva Ucrainei, unele rute de transport importante care trec prin porturile de la Marea Neagră. Acordul a consolidat, de asemenea, culoarele de solidaritate UE – Ucraina, facilitând transportul rutier între UE și R. Moldova, care este un stat important de tranzit pentru exporturile și importurile ucrainene.
"Acest Acord rutier este un element vital pentru R. Moldova, grav afectată de pierderea rutelor sale comerciale tradiționale din cauza războiului din Ucraina. Decizia de astăzi oferă previzibilitate operatorilor economici atât din UE, cât și din R. Moldova și confirmă sprijinul nostru ferm pentru R. Moldova. În următoarele 18 luni, schimburile economice rutiere dintre operatorii din UE și cei din Republica Moldova pot continua fără obstacole", a declarat Adina Vălean, comisarul european pentru Transporturi.
Menționăm că exporturile rutiere din R. Moldova către UE au crescut cu 27% în al treilea trimestru al anului 2022 și cu 35% în al treilea trimestru al anului 2023, comparativ cu aceeași perioadă din 2021. UE este principala piață pe care R. Moldova își vinde circa două treimi din produse.